Vor juw ersamen vnde for sichtigen heren borgermeijstere vnde radhmanne der stadh Rewelle, vnsen sundergen guden vrunden, bekenen wij bormeijstere vnde radmanne der stadh Abo mit vruntliken grote vnde vormøgen alles guden, dat vor vns jn sittende rade heuet gewesen de ersame man her Oleff Vinke, kerchere to Kangasal, vnde mith eme desse vrame ersame mannes her Hinsza, prebendat, Jons Jonson, vnse mede stolbroder, vnde Andres Witte, Henrik Suripæ, vnse mede borgere, vnde hebben mijt vp gerichteden vingere gestaffuendes eydes by Gode vnde in de hilgen geswaren, dat de olde thegeringsche Kerstine, de sedder der tijd hadde Hans Brakele, den God beyden gnade, desse Kerstine Brakelsche vnde de ernanthe her Oleff Vinke schole sin gewesen vulle suster vnde broder van enen vader vnde ener moder vt enen eliken bedde gethelet vnde gebaren, vnde so heuet vns de erbenomede her Oleff Vinke vortmere lothen vorston wo nw in dessen negesten vorledenen jaren mith juw in juwer stadh sij vorstorffven des ernanthen Hans Brakels vnde Kerstinen, her Oleff Vinke rechte vnde echte suster sone, vnde schole hebbe na dode na gelaten welke guder vnde vasthe grunde in juwer stadh, dar sik de erbenomdhe her Oleff Vinke vorhapet, dat he de negeste erffname to is na dem dat he des saligen Hans Brakels moder broder is, alse ok de ernanthen gudhe mannen vor vns getuget vnde geswaren hebben in den hilgen, dat nemandhe negher is hijr offthe gelik sii na mit eme to erffuende saligen Hans Brakele, siner suster sone, denne her Oleff Vinke ergenanth vnde sin suster, de noch leuet, van des weghen he vulmechtigth is to donde vnde laten allent wes des wegen recht is. Worwmme, ersamen leuen heren, wij juwe ersameheijt vruntliken vnde deger biddende sint, dat gy dessen vorscreuenen her Oleff Vinke willen behylplik, gunstich vnde worderlik willen sin to rechte, dat eme in dessen, worrorden saken wedder varen moge se wele alse des wegen recth is, dat eme sodane guder vnde nagelathene erffe moghe ouer geantwardet, enrichtet vnde hantreket werden mit wruntscop offthe mit rechte dat eme van rechte børen vnde an vallen mach. Dat worschulde wij gerne, wor wij mogen, in geliken saken vnde vanner, dat desse her Oleff ergenanth to fuller noghe is aff gelecth vnde gansliken wal enrichtet wan den, de id vnder handen hebben, sa wulle wij juw guth wesen vnde lauen vor alle na maninge vnde klandrige vnde alle vordermer to sprake vor den bauen genanten her Oleff Vinken vnde sine suster vnde eren erffen vnde nakomelingen jn to komenden tijden, wor dat worscreuene erffe ffrij, ledich vnde loes to holdende bij louen vnde bij krafft desses vnses breues. Vnde to ener getuchnisse vnde sekerer worwarringe late wij vnser stadh jngesegel witliken hengen benedden an dessen breff; de gescreuen vnde geuen js in vnser stadh Abo fferia quarta ante dominicam Oculi anno Domini millesimo quadringentesimo septuagesimo sexto.